Tamm

Tamm vai Dub () om lehtezpuiden heim. Mülütadas Bukpuižed-sugukundha. Läz 600 erikod om heimos. Järed pu sanktanke tüvenke päpaloin, voib eläda voz'sadoiš. Tamm andab pajumunid (pähkmid todeks), kut bukpu i kaštan.

Tammik om tammiden mecan nimituz.

 Leviganduz 
Pu kazvab Pohjoižen mapoliškon regioniš, kus ven, subtropine i tropine klimatad oma: Evrazii, Keskmeren Afrikan mad i Pohjoižamerik. Areal ristikoičeb ekvatorad korktoiden mägiden pautkidme Indonezijas i Suviamerikas (severz'-se erikoid). Tamman sariden (tammikoiden) pind poleneb arvokahan punsüdäimen tagut.

Venäman evropižen palan üks'jäine sijaline erik om järgeline tamm (Quercus robur, se-žo kezaline vai anglijalaine), kävutase kovaks pumaterialaks. Sen ližaks, üks' evropine erik kazvab valdkundan päivlaskmaižel röunal i kaks' erikod oma levitadud Sibirin suves. Akklimatiziruihe Altajan randas.

 Valitud erikod 
 Quercus aliena — Verazmaine tamm (Edahaine Päivnouzm)
 Quercus castaneifolia — Kaštanlehtesine tamm (Kavkaz)
 Quercus dentata — Piikoikaz tamm (Edahaine Päivnouzm)
 Quercus hartwissiana — Gartvisan tamm (Kavkaz)
 Quercus mongolica — Mongoline tamm
 Quercus palustris — Sotamm (Pohjoižamerikan päivnouzm)
 Quercus petraea — Kall'tamm (Evrop)
 Quercus pubescens — Karvakaz tamm (Kavkaz)
 Quercus robur — Järgeline tamm (vai kezaline, anglijalaine), heimon tipine erik
 Quercus suber — Tüpüztamm
 Quercus wutaishanica — Vutaišanine tamm (Edahaine Päivnouzm)

 Kävutand 
Venon vönen tamman pumaterial kävutase avaros: sauvused, laivoiden laidad, tehmaha bučid, ajoregid, mašinoid, meblid, parketkrepindad. Haugod tammaspäi ei ole hüväd: tarbhaitas il'man lujad vedandväged palamha täuzin, hiled piidadas räkäd hondoin.

Äjad erikod oma igähižvihandad, toižin sanoin lehtez eläb severz'-se vozid, niiden erikoiden pajumunad oma magedad da södabad. Pohjoižman erikoiden pajumunil söteltas kabjživatoid, pajumunišpäi tehtas kofen vajehtust.

Sadas tüpüst Keskmeren maiden tüpüztammišpäi (Quercus suber) tehmaha tüpid. Kor' mäneb dubindsubstancijaks. Kazvatadas dekorativižeks kazmuseks. Trüfel'-sened kazdas tamman al, säten simbiozad sen jur'sistemanke.

 Homaičendad 

Kategorii:Bukpuižed
Kategorii:Kazmused kirjamišton mödhe
Kategorii:Pud
Kategorii:Dekorativižed kazmused
Kategorii:Pumaterialan sugud